# Els Jóvens

Els Jóvens és un grup de folk o folklore pop valencià.
Els seus principals referents són, per una banda, Al Tall, dels quals reben sobretot una influència semàntica. D'altra banda, grups que han intentat portar el folklore a la seua visió del pop, i en este aspecte destaca el pes de Pep Laguarda. Segons afirma el mateix grup, la seua intenció és incorporar la música i la cultura popular valenciana «a la seua visió de vore el món».

## Trajectòria musical

L'origen del grup es troba en dos músics de Sant Vicent del Raspeig (l'Alacantí), Pep i René, i un altre de Bocairent, Blai. Ben prompte entraren altres components procedents d'altres llocs del País Valencià, que aportaren a la banda instruments tan variats com el guitarró, la bandúrria o el llaüt.
Comencen a assajar i a gravar el 2016, però el seu primer gran concert arribaria l'octubre de 2017, a la final del Concurs Sons de la Mediterrània, a Manresa. El 2018 van presentar el seu primer senzill Anís Tenis i durant l'any van traure quatre senzills més, com a avançament del seu primer disc. Entre els singles cal destacar El gol i la mort (romanç del futbolista Paco Alcácer), a propòsit de la celebració del primer gol que va marcar com a valencianista. Els senzills van acompanyats d'unes portades dissenyades per cinc il·lustradores i il·lustradors valencians.
L'abril de 2018 van publicar el seu primer disc, Els Jóvens (El Niño de la Hipoteca Records) amb onze cançons que mesclaven pop i música tradicional valenciana. L'àlbum va obtindre una bona acollida i el grup fou el gran triomfador dels Premis Ovidi 2018. Així, aconseguiren 5 nominacions i guanyaren en 4 categories: grup revelació, millor lletra (per T'ailoviu més que l'hòstia), millor cançó (per Anís Tenis) i millor disseny.
També triomfaren a la primera edició dels Premis Carles Santos de la Música Valenciana, en obtindre 3 guardons: millor artista revelació, millor cançó (per Anís Tenis) i millor disc.
L'1 d'agost de 2019 van anunciar en un vídeo en xarxes socials que Els Jóvens es dissoldrien com a grup després d'un últim concert al Teatre Calderón d'Alcoi el 2 de novembre de 2019.

## Discografia

L'abril de 2018 van publicar el seu primer i únic disc, Els Jóvens (El Niño de la Hipoteca Records) que compta amb onze cançons. Al llarg de 2018 i 2019 van donar una sèrie de concerts presentant el disc al llarg de la geografia valenciana en l'Intercomarcal Tour.

## Referències

* 1 2 3 Zahinos, Àlex. «La revolució d'Els Jóvens: “No volíem fer una rondalla ni un grup pop; som un Transformer estrany”». valenciaplaza.com, 14-04-2018. [Consulta: 9 novembre 2018].
* ↑ «Els Jóvens ens expliquen com són "Les xiquetes de hui en dia"». Tresdeu.com, 13-03-2018.
* ↑ «'Els Jóvens' ens canten les històries d'ara a la manera dels vells». Tresdeu.com, 13-07-2018.
* 1 2 3 «Els Jóvens pleguen veles». Enderrock, 01-08-2019.
* ↑ «Els Jóvens, triomfadors dels Premis Ovidi 2018». EDR Valencià, 6, 01-11-2018.
* ↑ «Els Premis Carles Santos de la Música Valenciana certifiquen el 2018 com l'any d'Els Jóvens». Diari la Veu, 08-11-2018.

## Enllaços externs

* «Els Jóvens». Viasona.
* Baydal, Vicent «Els Jóvens: La revolució de la tradició». Lletraferit 14, 07-10-2018.